**Pasop, oorinfeksie kan kinders se gehoor aantas**

**Deur: Cordelia Fairlie - Spraak-taalterapeut en Oudioloog**

Dit is wintertyd. Tyd vir verkoues. En vir menige ouer tyd vir die ewige stryd met middeloorinfeksie. Min ouers besef egter middeloorinfeksie kan groot gevaar vir hul
kind se gehoor inhou. Soms kom ouers nie eens agter die kind het 'n infeksie of 'n
gepaardgaande gehoorprobleem nie.

'n Kind met middeloorinfeksie se gehoorfrekwensie kan van dag tot dag wissel. Soms hoor hulle beter, en soms versleg hul gehoor.'n Kind wat gedurig middeloorinfeksie het, kan veral in die voorskoolse jare baie belangrike aspekte van sy spraakontwikkeling misloop. Dit het nie so 'n groot invloed op kinders wat reeds
taalvermoë onder die knie het nie.'n Kind wat nog nie geleer het om die dae van die week uit te spreek nie, sal dit byvoorbeeld so hoor: Maandag, Dinsdag,
Woensdag... en op ander dae as:...aandag, ...insdag... oensdag.
Wat die saak kan kompliseer, is dat kinders soms nie duidelike tekens van gehoorprobleme toon nie en soms wel tekens daarvan toon terwyl hulle nie werklik probleme het nie. Kinders kan byvoorbeeld ouditiewe prosesseringsdisfunksie hê, wat beteken hulle hoor klank teen die normale intensiteit, maar het probleme om spraak en taal te ontsyfer. Dit het te doen met neurologiese ontwikkeling.

Een van die grootste oorsake van gehoorprobleme by kinders is otitis media, 'n inflammasie, of infeksie, van die middel oor. Die oor dreineer sy natuurlike afskeidings deur die buis van Eustachius na die keel. Dié buis raak om twee hoofsaaklike redes verstop: dit is korter, nouer en meer horisontaal geleë as by
volwassenes wat beteken die natuurlike afskeiding vind nie normaal
plaas nie. Allergieë kan ook die buis laat toeswel. As 'n blokkasie voorkom, vul vloeistof die buis en dit beïnvloed die klankintensiteit wat die kind hoor. Die vloeistof kan helder bly, maar kan verdik tot 'n jellie wat ``gom-oor`` veroorsaak.
Infeksie kan ontstaan wat die binne-oor se struktuur kan benadeel en permanente skade kan veroorsaak. Dit kan akuut en pynlik of chronies en pynloos wees.
Chroniese ontsteking word dikwels nie dadelik gediagnoseer nie, ouers kom dit eers agter as die skade reeds gedoen is. Die oudioloog beveel aan dat ouers kinders se gehoor gereeld laat toets en om oorinfeksies ernstig op te neem.

**Gevaarpunte om na op te let:**
\* Weglatings, verkeerde uitspraak, en vervangings van sagte
konsonante.
\* Onvermoë om rympies, dae van die week of telefoonnommers te
memoriseer.
\* Onvermoë om verbale opdragte in die die regte volgorde uit te
voer.
\* Onvermoë om te hoor wanneer daar agtergrondgeraas is.
\* Onvermoë om te hoor as die spreker se mond nie sigbaar is nie.
\* Aandag-afleibaar as daar nie visuele stimulasie ook is nie.
\* Vra herhaaldelik dat opdragte herhaal moet word.
\* Aanhoudende oorpyn en afskeiding.